Foto: FAH

U 16:30 sati hrvatska interventna policija trebala je početi sa skidanjem žice na granici sa Slovenijom. Slovenci su, navodno, žicom zašli na naš teritorij.

Ipak, MUP je za sada odustao od uklanjanja žice s hrvatskog teritorija te će slovenske vlasti prvo upozoriti.

Oko 17 sati na slovensku granicu stigla je hrvatska policija i načelnik PU zagrebačke Goran Burušić koji je održao sastanak sa slovenskim kolegom. S obje strane granice bile su jake policijske snage. Policija se povukla navečer, a Slovencima je upućen ultimatum da do jutra uklone žicu.

Tekst se nastavlja ispod oglasa

> Slovenska vojska uz granicu s Hrvatskom dosad postavila 500 metara bodljikave žice



MVEP štro prosvjedovao



Ministarstvo vanjskih i europskih poslova izrazilo je večeras oštar prosvjed otpravniku poslova Veleposlanstva Republike Slovenije u RH zbog postavljanja bodljikave žice na teritoriju Republike Hrvatske. Slovenija je pozvana da u najkraćem roku istu ukloni.



Riječ je o području za koje i sama slovenska strana u svojim službenim izvorima navodi kako pripada RH.

Podsjetimo, pripadnici slovenske vojske od jutra podižu ogradu od bodljikave žice između hrvatskoga graničnog prijelaza Bukovja, u Međimurskoj županiji, i slovenskoga Gibina u općini Razkrižju, a do podneva su postavlii oko 500 metara ograde visoke oko metar i 80 centimetara.



Ogradu postavlja 50-ak vojnika uz potporu dvaju kamiona, tzv. labudica i jednog bagera. Vojnicima se žica dovozi u redovitim intervalima i istovaruje pod nastrešnicu graničnoga prijelaza Gibina, koji od ulaska Hrvatske u Europsku uniju služi kao hrvatsko-slovenski granični prijelaz.



"Niti jedna žica ne može spriječiti izbjeglice da nađu svoj put, ali puno je bolje da je taj put organiziran", rekao je ministar unutarnjih poslova Ranko Ostojić, dodajući kako misli da je postavljanje žice nepotrebno trošenje novaca. "Bilo bi puno pametnije da su sagradili prihvatne centre i utočišta", poručio je Slovencima.

Erjavec: Postavit ćemo 80 kilometara ograde prema Hrvatskoj



Slovenija na određenim sektorima svoje granice s Hrvatskom, koja je i granica schengenskog područja, namjerava postaviti ukupno 80 kilometara ograde, izjavio je u srijedu u Beču šef slovenske diplomacije Karl Erjavec.



Kako navodi Slovenska televizija, on je to prenio šefu kabineta austrijskog kancelara Josefu Ostermayeru, istaknuvši da tehničke prepreke koja Slovenija postavlja kako bi spriječila moguću humanitarnu katastrofu nisu namijenjene zaustavljanju ljudi nego urednom usmjeravanju izbjeglica na dogovorena mjesta na granici.



"Ogradom ne zatvaramo granicu nego omogućavamo organizirani prijem migranata onamo gdje ih možemo registrirati", kazao je Erjavec, prema navodu Ostermayera, prenose slovenski mediji.



Slovenska policija danas je postavila nešto više od kilometar i pol ograde u blizini dva prijelaza za koja slovenska vlada sumnja da bi u slučaju veće navale izbjeglica moglo doći do njihova neželjenog disperziranja bez kontrole uzduž zelene granice.

Slovenska policija danas je vlasnike zemljišta na kojima se postavlja ograda obavijestila da se radi o privremenoj mjeri za koju se ne zna koliko će trajati, a državni tajnik Boštjan Šefic naveo je popodne da se za sada računa na razdoblje od šest mjeseci.

